Sjekk veiprosjektene i ditt distrikt
ARTIKKELEN ER OVER SYV ÅR GAMMEL Samferdselsdepartementet har utarbeidet et digitalt kart, hvor du kan klikke deg inn for å se hvilke vei, bane - og lufthavnprosjekter som er gjennomført, påbegynt eller som muligens kommer i ditt hjemfylke de neste årene. Regjeringens mål er at folk på en enkel måte skal kunne se hvor det det bygges i landet, og hvor lenge hvert prosjekt skal pågå. - Jeg har kjørt mye i Trøndelag i det siste og lurt på hvor omfattende utbyggingen rundt meg er, og tidsplanen for når det blir gjennomført. Det får jeg svar på i dette kartet, sier samferdselsminister Marit Arnstad (Sp) til VG Nett. Det er ikke tilfeldig at kartet tar for seg prosjekter fra 2005 og fremover, altså årene fra de rødgrønne kom til makten. - Er dette et skrytekart for regjeringen? - Kartet sier noe om hva regjeringen har prioritert når det gjelder samferdsel. Folk vil se at det skjer veldig mye bygging rundt om i landet. Ikke bare på vei, men også på bane og flyplasser, sier Arnstad. Frp advarer mot regningen Bård Hoksrud, andre nestleder i Transport- og kommunikasjonskomiteen på Stortinget, er slett ikke imponert over regjeringens skrytekart. Han mener kartet først og fremst bør være til skrekk og advarsel for norske bilister. - Det jeg ser er et grufullt bilde for alle norske bilister som kommer til å få en grusom regning i posten hvis den rødgrønne regjeringen får lov til å fortsette, sier Hoksrud, som viser til at regjeringen har varslet minst 50 prosent bompengefinansiering for kommende rødmerkede prosjekter. Han ser imidlertid én positiv side ved kartet. - Jeg håper kartet kan gjøre folk bevisste, slik at man ser at man bør sørge for å få noen andre i regjering fra 2013 hvis man ikke har tenkt til å bli flådd de neste årene, sier Frp-politikeren. Finansiering utelatt I kartet kommer det ikke frem hvilke av prosjektene som er bompengefinansiert eller ei. Også medlemsorganisasjonen NAF hadde ønsket seg dette. - Kartet hadde gitt et riktigere bilde av regjeringens innsats dersom det også hadde kommet frem hvilke av disse prosjektene som var brukerfinansiert. Mange av prosjektene er 60-100 prosent bompengefinansiert, påpeker Inger Elisabeth Sagedal, kommunikasjonssjef i NAF. Et eksempel på et prosjekt som er 100 prosent bomgepengefinansiert er strekningen fra Kirkebakken til grensen mellom Horten og Re på riksvei 19 i Vestfold. Statsråden avviser at regjeringen forsøker å legge skjul på hvordan veiprosjektene finansieres. - Det er ingen hemmelighet at veiprosjektene i stor grad er bompengefinansiert, mens Avinor foretar mange av investeringene innen luftfart. Dette går frem i mange andre dokument, blant annet i årlige statsbudsjett. Hun åpner likevel for at informasjon om finansiering gjerne kan legges inn i kartet, men sier det blir en avveining i forhold til brukervennlighet. Hoksrud sier Frp er innstilt på å bruke langt mer penger på samferdsel enn dagens regjering. - Frp vil fjerne bompengeordningen. Å investere i infrastruktur er en investering for fremtiden, som vil gjøre at næringslivet får reduserte kostnader og folk kan bo mer der de ønsker fordi de kommer raskt og effektivt til jobben. For hvert år som går blir det dyrere å bygge, så det haster, mener Hoksrud, som er villig til å bruke mer oljepenger. Statsråden har ikke tro på Frp-løsningen. - Samferdsel kommer til å koste og det blir ikke billigere med Frp. Man må betale den regningen det koster å bygge enten man gjør det innenfor eller utenfor handlingsregelen. Skal vi løse samferdselsutfordringene må samfunnet bruke ressurser, både over statsbudsjettet og gjennom brukerbetaling. Jeg tror ikke det finnes enkle og lettvinte løsninger, sier Arnstad. Ingen midler til «mulig»-prosjekter Sagedal i NAF understreker at hun ser stor nytteverdi av kartet, og roser Samferdselsdepartementet for å legge til rette for økt innsikt og forståelse hos befolkningen. - Det er tidkrevende å skaffe oversikt over alle vei- og baneprosjekter i Norge, så dette er et effektiviserende og nyttig verktøy. Kartet viser at samferdselsområdet har fått et løft, noe vi mener vi har vært med å bidra til og som vi er veldig glade for, sier Sagedal. Hun frykter imidlertid at kartet kan skape falske forventninger hos trafikantene. - Folk skal være klar over at det ikke er lagt noen bindinger for at «mulig»-prosjektene skal bli gjennomført. Ved å presentere prosjektene på denne måten kan man bygge opp urealistiske forventninger, sier Sagedal. Dette avviser statsråden. - Vi holder oss innenfor planverket og vårt mål er å oppfylle Nasjonal Transportplan. Flere av de rødmerkede prosjektene er vedtatt, men ikke startet opp - og vil dermed bli blå etter hvert, lover Arnstad. Hun erkjenner imidlertid at de ikke klarer å innfri alle forventningene. - Samferdsel er et område med uendelig med forventinger, som ligger langt over det som er mulig i NTP. Vi klarer ikke å innfri alle forventningene, men sørger for en balansert utvikling i både by og distrikt. - Stykkevis og delt utbygging Opplysningsrådet for Veitrafikken (OFV) representerer brukerne av norske veier. De mener kartet viser at myndighetene bygger veier på en unødvendig dyr måte. - Regjeringen påstår at vi ikke har en stykkevis og delt utbygging av vei-Norge, men dette kartet viser noe annet, sier Virild Femoen, leder for politikk og strategi i OFV. - Kartet viser at det er aktivitet over hele landet, med prosjekter som bare unntaksvis går over flere mil. Det er store kostnader knyttet til bygging, og det er helt opplagt at man ville spare mye penger på å konsentrere midlene om færre strekninger. Problemet er at regjeringen ikke tør å konsentrere midlene fordi veipolitikken i Norge er så regionalisert. Man mangler helhetlige nasjonale grep, sier Femoen. - Kan lære av Europa Hun mener de viktigste stamveiene, som binder de store byene sammen, bør prioriteres først - og nevner E6 fra nord til sør og kyststamveien på E39 som eksempler. Norge har mye å lære av våre europeiske naboer, ifølge strategilederen. - I Tyskland har man valgt å bruke det lille man har av investeringsmidler på noen få konsentrerte hovedfartsårer. Det samme har man gjort i Kosovo ved å bygge ny hovedvei fra Pristina til grensen til Albania. Dette er en bedre måte å gjøre det på enn i Norge, der vi sprer midlene og bruker veldig mye unødvendig mye penger på rigging av brakker, flytting av anleggsmidler og inneffektive planprosesser. En helhetlig utbygging ville også gjøre hverdagen enklere for trafikantene ved at man lettere får oversikt over hvor det er begrenset fremkommelighet, argumenterer hun. Vil ikke prioritere byene Samferdselsministeren er derimot stolt over at det bygges over hele landet. - NTP er innrettet slik at man skal løse transportproblem over hele landet på bakgrunn av behovene som finnes. Da blir det mange enkeltprosjekter. Det betyr ikke at man ikke kan ha sammenhengende utbygging enkelte steder, sier Arnstad. Sp-politikeren vil ikke prioritere by fremfor land. - Det er jeg helt uenig i. Jeg mener man skal klare å ta de store utfordringene i byene, uten å gjøre det på bekostning av veiutbygging i distriktene. - Vi er stolt over at vi har økt bevilgningen til vei med 56 prosent siden 2005. Samferdsel er ett av områdene regjeringen virkelig har klart å prioritere, og vi blir sannsynligvis den eneste regjeringen som har oppfylt Nasjonal Transportplan, sier Arnstad. Hva synes du om kartet? Si din mening i kommentarfeltet!
Regjeringen lanserer «skrytekart» for veiprosjekter. Men hverken opposisjonen eller bilistene er imponert.